钦定古今图书集成/明伦汇编/皇极典/第226卷 > 晋
## 钦定古今图书集成/明伦汇编/皇极典/第226卷 > 晋

### 武帝

按《晋书武帝本纪》，“泰始元年冬十二月戊辰，下诏大
弘俭约，出御府珠玉玩好之物，颁赐王公以下各有
差。乙亥，诏省郡国御调，禁乐府靡丽百戏之技及雕
文游畋之具。咸宁四年十一月辛巳，太医司马程
据献雉头裘。帝以奇技异服，典礼所禁，焚之于殿前。
太康七年十二月，出后宫才人妓女以下二百七
十人”归于家。帝宇量弘厚，造次必于仁恕，容纳谠
正，未尝失色于人，明达善谋，能断大事，故得抚宁万
国，绥靖四方。承魏氏奢侈刻弊之后，百姓思古之遗
风，乃厉以恭俭，敦以寡欲。有司尝奏御牛青丝纼断，
诏以青麻代之。临朝宽裕，法度有恒。高阳许允既为
文帝所杀，允子奇为太常丞，帝将有事于太庙，朝议
以其受害之门，不欲接近，请出为长史。帝乃追述允
夙望，称奇之才，擢为祠部郎。时论称其夷旷。按《本
纪》赞：“武皇承基，诞膺天命。握图御宇，敷教导民。以佚
代劳，以治易乱。绝缣纶之贡，去雕琢之饰。制奢俗以
变俭约，止浇风而反淳朴。雅好直言，留心采擢。刘毅、
裴楷，以质直见容；嵇绍、许奇，虽仇雠不弃，仁以御物，
宽而得众，宏略大度，有帝王之量焉。于是民和俗静，
家给人足，聿修武用，思启封疆，决神算于深衷，断雄
图于义表焉。”隆西代王濬南征，师不延时，獯人削迹，
兵无血刃，杨越为墟。通上代之不通，服前王之未服，
祯祥显应，风教肃清。按《安平献王孚传》：孚字叔达，
宣帝次弟，武帝受禅，封安平王。泰始八年薨，时年九
十三。帝于太极东堂举哀三日，诏曰：“王勋德超世，尊
宠无二，期颐在位，朕之所倚，庶永百龄，谘仰训导，奄
息殂陨，哀慕感切。其以东园温明秘器、朝服一具，衣
一袭，绯练百匹，绢布各五百匹，钱百万，谷千斛，以供
丧事。”诸所施行，皆依汉东平献王苍故事。帝再临丧，
亲拜尽哀。及葬，又幸都亭，望柩而拜，哀动左右。按
《乐平王延祚传》：王少有笃疾，不任封爵。太康初，诏曰：
“弟祚早孤无识，情所哀愍，幼得笃疾，日冀其差，今遂
废痼，无复后望，意甚伤之。其封为乐平王，使有名号，
以慰吾心。”按《王济传》，济性豪侈，帝尝幸其宅，供馔
甚丰，悉贮琉璃器中，蒸肫甚美。帝问其故，答“曰：‘以人
乳蒸之’。”帝色甚不平，食未毕而去。按《裴秀传》：秀拜
尚书令时，安远护军郝诩与故人书云：“与尚书令裴
秀相知，望其为益。有司奏免秀官，诏曰：‘不能使人之
不加诸我，此古人所难。交关人事，诩之罪耳，岂尚书
令能防乎？其勿有所问’！”司隶校尉李憙复上言：骑都
尉刘尚为尚书令，裴秀占官稻田，求禁止秀。诏又以
秀干翼朝政，有勋绩于王室，不可以小疵掩大德，使
推正尚罪，而解秀禁止。按《裴楷传》，“楷为侍中，帝尝
问曰：‘朕应天顺时，海内更始，天下风声，何得何失’？楷
对曰：‘陛下受命，四海承风，所以未比德于尧舜者，但
以贾充之徒尚在朝耳。方宜引天下贤人，与弘政道，
不宜示人以私’。”时任恺、庾纯亦以充为言，帝乃出充
为关中都督。平吴之后，帝修太平之化，每延公卿与
论政道。楷陈三五之风，次第汉、魏盛衰之迹，帝称善。
按《册府元龟》，武帝母文明王皇后丧，合葬崇阳陵，将
迁祔，帝手疏后德行，命史官为哀敕。初居文帝丧，帝
虽从汉、魏之制，既葬除服，而深衣素冠，除席撤膳，哀
敬如丧者。有司奏“改服进膳”，不许。礼终而后复吉。

### 怀帝

按《晋书怀帝本纪》：帝在东宫，恂恂谦损，接引朝士，讲
论书籍。及即位，始遵旧制，临太极殿，使尚书郎读时
令，又于东堂听政。至于宴会，辄与群官论众务，考经
籍。黄门侍郎傅宣叹曰：“今日复见武帝之世矣！”

====元帝====按《晋书元帝本纪》：帝性简俭冲素，容纳直言，虚己待
物。初镇江东，颇以酒废事，王导深以为言，帝命酌引
觞覆之，于此遂绝。有司尝奏太极殿广室施绛帐，帝
曰：“《汉文集》上书，皂囊为帷。”遂令冬施青布，夏施青练
帷帐。将拜贵人，有司请市萑钗，帝以烦费，不许。所幸
郑夫人，衣无文彩，从母弟王廙为母立屋过制，流涕
止之。

### 明帝

按《晋书明帝本纪》，“帝为皇太子，性至孝，有文武才略，
钦贤爱客，雅好文辞，当时名臣王导、庾亮、温峤、桓彝、
阮放等，咸见亲待，善抚将士。于时东朝济济，远近属
心。王敦素以帝神武明略，朝野之所钦信，欲诬以不
孝而废焉。大会百官而问温峤曰：‘皇太子以何德称，
声色俱厉，必欲使有言’？峤对曰：‘钩深致远，盖非浅局
所量，以礼观之，可称为孝矣’。”众皆以为信然，敦谋遂
止。帝聪明有机断，尤精物理。于时兵凶岁饥，死疫
过半，虚敝既甚，事极艰虞。属王敦挟震主之盛，将移
神器。帝崎岖遵养，以弱制强，潜谋独断，廓清大祲。改
授荆、湘等四州，以分上流之势。拨乱反正，强本弱枝，
虽享国日浅，而规模弘远矣。

按《册府元龟》：“明帝性至孝，太宁二年二月，葬元帝于
建平陵，帝徒跣至陵所。”

### 成帝

按《晋书成帝本纪》：帝少聪敏，有成人之量。南顿王宗
之诛也，帝不之知。及苏峻平，问庾亮曰：“常日白头公
何在？”亮对以谋叛伏诛。帝泣谓亮曰：“舅言人作贼便
杀之，人言舅作贼，复若何？”亮惧变色。庾怿尝送酒于
江州刺史王允之，允之与犬，犬毙，惧而表之。帝怒曰：
“大舅已乱天下，小舅复欲尔邪？”怿闻，饮药而死。然少
为舅氏所制，不亲庶政。及长颇留心万几，务在简约。
常欲与后园作射堂，计用四十金，以劳费乃止。雄武
之度，虽有愧于前王；恭俭之德，足追踪于前烈。

### 康帝

按《晋书康帝本纪》：“咸康八年六月甲子，即皇帝位。秋
七月景辰，葬成帝于兴平陵，帝亲奉奠于西阶，既发
引徒行至阊阖门，升素舆，至于陵所。”

按《册府元龟》：建元元年四月，有司奏，“成帝山陵已一
周，请改素服，御进膳如旧。壬寅，诏曰：‘礼之隆杀，因时
而寝兴，诚无常矣。至于君亲相准，名教之重，莫之改
也。权制之作，盖由近代，虽曰适事，实弊薄之始。先王
崇之，后世犹怠，而况因循。又从轻降，义弗可矣’。”

### 简文帝

按《晋书简文帝本纪》，简文帝讳昱，幼而岐嶷，为元帝
所爱。郭璞见而谓人曰：“兴晋祚者必此人也。”及长，清
虚寡欲。永昌元年，元帝诏曰：“先公武王、先考恭王君
临琅邪，继世相承，国嗣未立，蒸尝靡主，朕常悼心。子
昱仁明有智度，可以虔奉宗庙，以慰罔极之恩，其封
昱为琅邪王。”咸和元年，所生郑夫人薨，帝时年七岁，
号慕泣血，固请服重，元帝哀而许之。

### 孝武帝

按《晋书孝武帝本纪》：帝幼称聪悟。简文之崩也，时年
十岁，至晡不临。左右进谏，答曰：“哀至则哭，何常之有？”
谢安尝叹以为精理不减先帝。既威权己出，雅有人
主之量。

### 恭帝

按《晋书恭帝本纪》：“安帝既不惠，帝每侍左右，消息温
凉，寝食之节，以恭谨闻，时人称焉。”